A Törvényszék (harmadik tanács) T-81/22. sz., Euranimi kontra Bizottság ügyben 2023. február 7-én hozott végzése ellen a European Association of Non-Intergrated Metal Importers & distributors (Euranimi) által 2023. április 17-én benyújtott fellebbezés
(C-252/23. sz. ügy)
Az eljárás nyelve: angol
Felek
Fellebbező: European Association of Non-Intergrated Metal Importers & distributors (Euranimi) (képviselők: M. Campa, D. Rovetta, V. Villante avvocati, P. Gjørtler advokat)
A másik fél az eljárásban: Európai Bizottság
A fellebbező kérelmei
A fellebbező azt kéri, hogy a Bíróság:
nyilvánítsa a jelen fellebbezést elfogadhatónak;
helyezze hatályon kívül a megtámadott végzést, és nyilvánítsa elfogadhatónak az Euranimi által benyújtott keresetet;
utalja vissza az ügyet a Törvényszék elé az Euranimi keresetének érdemi vizsgálata céljából;
az Európai Bizottságot kötelezze a jelen fellebbezés és az elsőfokú eljárás jogi költségeinek viselésére.
Jogalapok és fontosabb érvek
Fellebbezésének alátámasztása érdekében a fellebbező három fő jogalapra hivatkozik:
Első jogalap: téves jogalkalmazás az EUMSZ 263. cikk negyedik bekezdésének és különösen a „közvetlen és személyében való érintettség” követelményének az értelmezése során – a tények téves minősítése.
Második jogalap: téves jogalkalmazás az EUMSZ 263. cikk negyedik bekezdése utolsó tagmondatának és a végrehajtási intézkedéseket nem tartalmazó rendeleti jellegű jogi aktus követelményének és fogalmának az értelmezése során – A tények téves minősítése és a bizonyítékok elferdítése.
Harmadik jogalap: a tények téves minősítése és a bizonyítékok elferdítése.
____________